**Predkladacia správa**

Návrh zákona z ... 2020, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len „návrh zákona“) vypracovalo Ministerstvo financií Slovenskej republiky v spolupráci s Národnou bankou Slovenska.

Návrhom zákona sa do právneho poriadku Slovenskej republiky preberá smernica Európskeho parlamentu a Rady (EÚ) 2019/879 z 20. mája 2019, ktorou sa mení smernica 2014/59/EÚ, pokiaľ ide o kapacitu úverových inštitúcií a investičných spoločností na absorpciu strát a rekapitalizáciu, a smernica 98/26/ES (Ú. v. EÚ L 150, 7.6.2019).

Hlavným dôvodom vypracovania uvedeného návrhu zákona je transpozícia smernice (EÚ) 2019/879. Táto smernica je súčasťou úsilia Európskej komisie zaviesť normu TLAC (globálne stanovené normy pre celkovú kapacitu na absorpciu strát) v Európskej únii spolu s niekoľkými ďalšími návrhmi, ktorými sa mení súčasný rámec Európskej únie pre ozdravenie a riešenie krízových situácií.

 Legislatívny návrh zákona preberá konkrétne opatrenia smernice (EÚ) 2019/879 za účelom vytvorenia priestoru pre zabezpečenie dostatočnej kapacity vybraných inštitúcií na absorpciu strát a rekapitalizáciu s cieľom zabezpečiť hladkú a rýchlu absorpciu strát a rekapitalizáciu s minimálnym vplyvom na daňovníkov a finančnú stabilitu, a to najmä zosúladením menovateľov na meranie kapacity na absorpciu strát a rekapituláciu vybraných inštitúcií a rezolučných subjektov stanovených v norme TLAC s minimálnou požiadavkou na vlastné zdroje a oprávnené záväzky (MREL) a zosúladením kritérií oprávnenosti pre záväzky použiteľné pri záchrane pomocou vnútorných zdrojov pre TLAC s požiadavkami pre MREL.

Vybraným inštitúciám a rezolučným subjektom sa v návrhu zákona ukladá povinnosť podávať správy Rade pre riešenie krízových situácií a  pravidelne sprístupňovať verejnosti výšku MREL, úroveň oprávnených záväzkov a záväzkov použiteľných pri záchrane pomocou vnútorných zdrojov, ako aj zloženie týchto záväzkov vrátane ich profilu splatnosti a postavenia v bežnom konkurznom konaní.

Návrh zákona zohľadňuje potrebu ochrany retailových investorov, ktorí nie sú vylúčení z nadobúdania nástrojov použiteľných pri záchrane pomocou vnútorných zdrojov. Cieľom je zaistiť, aby retailoví investori neinvestovali nadmerne do určitých dlhových nástrojov, ktoré sú oprávnené pre MREL, a aby minimálna nominálna hodnota takýchto nástrojov bola relatívne vysoká alebo aby investície do takýchto nástrojov nepredstavovali nadmernú časť portfólia investora.

Legislatívny návrh nebude mať vplyvy na rozpočet verejnej správy, sociálne vplyvy, vplyvy na životné prostredie, vplyvy na informatizáciu spoločnosti. Legislatívny návrh bude mať vplyv na podnikateľské prostredie.

Súčasťou návrhu sú aj legislatívne úpravy spočívajúce v spresnení niektorých platných ustanovení s cieľom reagovať na poznatky a skúsenosti z aplikačnej praxe. Jedná sa o úpravy technického charakteru, ktoré neprinášajú do praktického fungovania zásadné zmeny.

 Návrh zákona nebude predložený na vnútrokomunitárne pripomienkovanie Európskej centrálnej banke podľa čl. 16 ods. 1 Legislatívnych pravidiel vlády Slovenskej republiky a podľa rozhodnutia Rady z 29. júna 1998 o poradení sa s Európskou centrálnou bankou vnútroštátnymi orgánmi ohľadom návrhov právnych predpisov (98/415/ES) (Ú. v. ES L 189, 3. 7. 1998; Mimoriadne vydanie Ú. v. EÚ, kap. 01/zv. 01), keďže sa ním preberajú právne predpisy Európskej únie.

 Účinnosť zákona sa navrhuje v súlade s lehotou transpozície smernice (EÚ) 2019/879 do národnej legislatívy, ktorá je stanovená na 28. decembra 2020. Pri niektorých ustanoveniach v súlade s dátumami uplatňovania ustanovení smernice (EÚ) 2019/879 sa odkladá nadobudnutie účinnosti na 1. januára 2024.